SKRIFTLIG FORESPØRGSEL E-1477/98

af Lis Jensen (I-EDN) til Kommissionen

(13. maj 1998)

Om: Modernisering og udvidelse af Sofias internationale lufthavn

Moderniseringen og udvidelsen af Sofias internationale lufthavn finansieres af EIB med 60 mio ecu. Midlerne skal anvendes til at forlænge start- og landingsbanen og til at bygge en passagerterminal. Kontrakten er allerede undertegnet. Der foreligger imidlertid ikke noget konkret projekt, og der er ikke foretaget nogen vurdering af virkningerne på miljøet.

Der foreligger kun en generel dispositionsplan for ombygningen af Sofia lufthavn, som er udarbejdet af det britiske firma "Sir Halkrow and Partners". Der mangler imidlertid et detaljeret projekt.

Dispositionsplanen indeholder flere forskellige forslag til en forlængelse af start- og landingsbanen. Arbejdet vil uden tvivl blive påbegyndt, uden at der er foretaget en behørig vurdering af de forskellige forslag og selve projektet. Der bør foretages en vurdering af det detaljerede projekts og ikke blot af dispositionsplanens virkninger på miljøet. På den offentlige høring om miljøvurderingen af dispositionsplanen blev der fremført argumenter mod den nuværende plan og stillet forslag om alternativ placeringen af lufthavnen. Ingen af disse argumenter eller forslag blev taget i betragtning.

Lufthavnen ligge uacceptabelt tæt ved Sofia. Støj- og forureningsniveauet overstiger de fastsatte standarder. Lokalbefolkningen har indgivet en lang række protestskrivelser og andragender om udvidelsen af lufthavnen.

Hvorfor fortsætter EIB med at finansiere et foretagende, uden at der foreligger et konkret og detaljeret projekt, som har været genstand for en miljøvurdering?

Er dette foretagende og dets forberedelse i overensstemmelse med den relevante fællesskabslovgivning, som efter sigende er EIB's retningslinje for så vidt angår de central- og østeuropæiske lande?

Hvilke hensyn agter EIB at tage til klagerne og forslagene fra den berørte befolkning?

Foreligger der dokumenter, der viser, at EIB har taget hensyn til projektets miljømæssige bæredygtighed vurderet på grundlag af Fællesskabets standarder? Kommissionen bedes venligt fremsende de relevante projektdokumenter sammen med svaret.

Svar afgivet på Kommissionens vegne af Hans van den Broek

(17. juni 1998)

I henhold til Den Europæiske Investeringsbanks (EIB) oplysninger har banken undertegnet et lån på 60 mio. ECU til modernisering af Sofias lufthavn, herunder bygning af en passagerterminal og forlængelse af start- og landingsbanen.

EIB gik ind i dette projekt i en relativ tidlig planlægningsfase. De bulgarske myndigheder havde da udarbejdet en dispositionsplan for udbygningen af lufthavnen, og denne plan var blevet vurderet med hensyn til dens samlede indvirkning på miljøet. EIB kunne med tilfredshed notere sig, at der allerede i en så tidlig fase under projektudviklingen var blevet gennemført en fyldestgørende vurdering af de miljømæssige virkninger og afholdt en offentlig høring. Den nævnte vurdering omfatter projektets miljømæssige konsekvenser med hensyn til luft, overflade- og grundvand, jordbund, geologiske forhold, flora og fauna, landskab, affald og især støjgener fra luftfartøjerne. Vurderingen mundede ud i den konklusion, at en udvidelse af start- og landingsbanen mod øst med 540 meter ville bringe støjgenerne ned på et acceptabelt niveau. Derfor blev udvidelsen af start- og landingsbanen fastholdt i den reviderede dispositionsplan.

Som betingelse for bevilling af lånet forlangte EIB, at den foreliggende dispositionsplan blev opgraderet af kompetente internationale konsulenter, så den opfyldte de internationale normer for udbygning af lufthavne, der er opstillet af Organisationer for International Civil Luftfart (ICAO). Disse normer indebærer bl.a., at projektet er i overensstemmelse med de relevante internationale retningslinjer på miljøområdet. Alle de resultater, man var nået frem til ved ovennævnte miljømæssige vurdering, er blevet efterprøvet af højt kvalificerede internationale specialister i lyset af ICAO's normer, og der vil i de efterfølgende planlægningsfaser blive taget hensyn hertil.

Den Europæiske Investeringsbank garanterer, at disse henstillinger vil blive efterkommet, og at de vil ligge på linje med de tilsvarende fællesskabsnormer på miljøområdet.